钦定古今图书集成/明伦汇编/官常典/第594卷 > 张景宪
## 钦定古今图书集成/明伦汇编/官常典/第594卷 > 张景宪

按《宋史》本传：“景宪，字正国，河南人。以父师德任淮南
转运副使。山阳令郑昉赃累巨万，亲戚多要人，景宪
首案治，流之岭外，贪吏望风引去，徙京西东转运使。
王逵居郓，专持吏短长，求请贿谢如所欲。景宪上其
恶，编置宿州。熙宁初，为户部副使。韩绛筑抚宁、罗兀
两城，帝命景宪往视，始受诏，即言城不可守，固不待
到而后知也。”未几，抚宁陷。至延安，又言：“罗兀邈然孤
城，凿井无水，将何以守？臣在道，所见师劳民困之状
非一，愿罢徒劳之役，废无用之城，严饬边将为守计。
令边郡召生羌，与之金帛官爵，恐黠羌多诈，缓急或
为内应，宜亟止之。”陕西转运司议，欲限半岁令民悉
纳钱于官，而易以交子。景宪言：“此法行于蜀耳，若施
之陕西，民将无以为命。”其后卒不可行。加集贤殿修
撰，为河东都转运使。议者欲分河东为两路，景宪言：
“本道地肥硗相杂，州县贫富亦异，正宜有无相通，分
之不便。”议遂寝。改知瀛州，上言：“比岁多不登，民债逋
欠。今方小稔，而官督使并偿，道路流言，其祸乃甚于
凶岁。愿以宽假。”帝从之，仍下其事。元丰初年，知河阳
时方讨西南蛮，景宪入辞，因言：“小丑跳梁，殆边吏扰
之耳。且其巢穴险阻，若动兵远征，万一馈饷不继，则
我师坐困矣。”帝曰：“卿言是也，然朝廷有不得已者。”明
年，徙同州，以大中大夫卒，年七十七。景宪在仁宗朝
为部使者，时吏治尚宽，独多深刺。及熙宁以来，吏治
峻急，景宪反济以宽方，新法之行，不劾一人。居官不
畏彊御，非公事不及执政之门，自负所守，于人少许
可。母卒，一夕须发尽白，世以此称之。